DA Den Europæiske Unions Tidende CE 84/160

(2004/C 84 E/0198)

SKRIFTLIG FORESPØRGSEL P-0084/04

af Avril Doyle (PPE-DE) til Kommissionen

(14. januar 2004)

Om: Forbud mod transport af olie i tankskibe med enkeltskrog og brug af bekvemmelighedsflag

Fartøjer, der sejler under bekvemmelighedsflag, forårsager hvert år tab af menneskeliv og skader på havmiljøet. Europa-Parlamentets og Rådets forordning (EF) nr. 1726/2003 af 22. juli 2003 (1) om ændring af forordning (EF) nr. 417/2002 (2) om fremskyndet indfasning af krav om dobbeltskrogs- eller tilsvarende design for olietankskibe med enkeltskrog sigter på at forbyde transport af svære olier til eller fra medlemsstaternes havne i olietankskibe med enkeltskrog.

— Kan Kommissionen under henvisning til ovenstående oplyse, hvilke foranstaltninger der er indført med henblik på at begrænse, regulere eller afskaffe brugen af skibe, der sejler under bekvemmelighedsflag, og drage ejerne til ansvar?

— Kan Kommissionen oplyse, hvornår der forventes at blive indført et fuldstændigt forbud mod transport af olie i tankskibe med enkeltskrog i de europæiske kystfarvande, og hvilke skridt der hidtil er taget i denne retning?

Svar afgivet på Kommissionens vegne af Loyola de Palacio

(9. februar 2004)

Vedtagelsen af foranstaltningerne i ERIKA-I- og ERIKA-II-pakkerne samt de fremskridt, der er opnået vedrørende de foreslåede foranstaltninger som reaktion på Prestige-ulykken, er vigtige fremskridt, når det drejer sig om at gennemføre effektive regler, som skal øge søfartssikkerheden og bekæmpe sejlads under bekvemmelighedsflag. Takket være disse foranstaltninger vil der ikke længere være plads i de europæiske farvande til fartøjer, der ikke opfylder normerne, og som sejler rundt som flydende affaldsbeholdere.

På internationalt plan har Kommissionen vedvarende anmodet Den Internationale Søfartsorganisation (IMO) om og støttet dennes bestræbelser på at udarbejde en flagstatskodeks og en model til et obligatorisk auditsystem, der sikrer, at flagstaterne opfylder de forpligtelser, som de internationale konventioner pålægger dem. Kommissionens og medlemsstaternes beslutsomhed har gjort det muligt for IMO at gøre betydelige fremskridt med indførelsen af en ramme og regler for indførelsen af modellen til obligatoriske auditsystemer i november 2003.

Reglerne for gennemførelsen i EU af IMO's auditmodel for flagstaterne vil blive behandlet inden for rammerne af de nye foranstaltninger vedrørende sikkerheden til søs, som Kommissionen for nylig bebudede i Parlament (ERIKA-III-pakken).

Forordning (EF) nr. 1726/2003 trådte i kraft den 21. oktober 2003. Fra denne dato har olietankskibe med enkeltskrog, som transporterer svære olier, ingen adgang til havne og farvande under medlemsstaternes jurisdiktion. Endvidere fastsætter denne forordning, at denne type fartøjer helt skal udfases i 2015 efter en fremskyndet tidsplan.

Imidlertid gælder denne forordning ikke for enkeltskrogede olietankskibe, der er i sejlads nær ved EU's kyster, men som ikke sejler ind i zoner, der hører under medlemsstaternes jurisdiktion. I december 2003 ændrede IMO efter anmodning fra Kommissionen og medlemsstaterne den internationale Marpol-konvention, hvorved der på internationalt plan blev indført samme krav som dem, der er fastsat i forordning (EF) nr. 1726/2003 vedrørende dobbeltskrog. Ifølge IMO's procedurer træder disse nye regler om dobbeltskrog først i kraft i april 2005.

Kommissionen undersøger sammen med EU's nabolande, navnlig Den Russiske Føderation og Middelhavslandene, muligherne for en fremskyndet anvendelse af de nye IMO-regler for allerede nu at kunne forhindre de risici, der er forbundet med enkeltskrogede olietankskibes sejlads nær Europas kyster.

(1) EUT L 249 af 1.10.2003, s. 1.

(2) EFT L 64 af 7.3.2002, s. 1.